text: Musicalbilletter er et julegavehit
  06 december 2016 kl. 14.46
  Julesalget af billetter til Fredericia Teaters musicals går over al forventning. Derfor forlænger de nu både Klokkeren fra Notre Dame og Seebach.
  Billetter til de to musicals Notre Dame og Seebach står tilsyneladende på manges ønskelister i år. I hvert fald er salget gået så godt, at Fredericia Teater forlænger de to forestillinger med en uge.
  - Det er meget svært at få armene ned som chef for Fredericia Teater i øjeblikket. Det, der glæder mig allermest, er, at det helt åbenlyst er belønningen for, at vi leverer varen, siger teaterchef på Fredericia Teater, Søren Møller, i en pressemeddelelse. 
  Klokkeren fra Notre Dame er for længst udsolgt i Fredericia, men her er det ikke muligt at gøre plads til flere forestillinger. Til gengæld bliver den forlænget i København, så den spiller frem til 30. juli 2017.
  Den nye Seebach-musical  får ekstra opførelser på Fredericia Teater, hvor den nu bliver forlænget til 29. oktober 2017.
  
  